
RAPORT

asupra propunerii legislative privind înfiinţarea, organizarea şi funcţionarea Gărzii civile şi a patrulelor cetăţeneşti

1.În conformitate cu prevederile art. 89 din Regulamentul Camerei Deputaţilor, Comisia pentru apărare, ordine publică şi siguranţă naţională, a fost sesizată spre dezbatere şi avizare în fond, în procedură obişnuită, cu propunerea legislativă privind înfiinţarea, organizarea şi funcţionarea Gărzii civile şi a patrulelor cetăţeneşti, trimisă cu adresa nr. 327 din 23 septembrie  2002 şi înregistrată sub nr. 32/625  din 24 septembrie 2002.

Consiliul Legislativ, cu nr.1200/18.09.2002, a avizat negativ această iniţiativă legislativă.

Ministerul pentru Relaţia cu Parlamentul, cu nr. 3937/MRP din 31.07.2002, a transmis punctul de vedere al Guvernului, din care rezultă că acesta nu susţine adoptarea propunerii legislative.

Comisia pentru buget, finanţe şi bănci şi Comisia pentru administraţie publică, amenajarea teritoriului şi echilibru ecologic, cu nr.472/02.10.2002,  respectiv nr. 26/862 din 02.10.2002, au transmis avize de respingere.

Prin această iniţiativă legislativă se propune   înfiinţarea Gărzii civile şi a patrulelor cetăţeneşti, pe lângă consiliile locale ale comunelor, oraşelor, municipiilor şi sectoarelor municipiului Bucureşti, în scopul creşterii eficienţei activităţii de apărare a ordinii şi liniştii publice şi a vieţii şi integrităţii persoanelor fizice. 

Membrii comisiei, în cadrul dezbaterii propunerii legislative, au constatat următoarele:

a) În ansamblul ei, propunerea legislativă nu este în concordanţă cu cerinţele principiului unicităţii reglementărilor în materie şi al celui de evitare a paralelismelor, potrivit art.12 şi art.14 din Legea nr.24/2000 privind normele de tehnică legislativă pentru elaborarea actelor normative. Apărarea ordinii şi liniştii publice, a vieţii şi integrităţii persoanelor,  aspecte care fac obiectul propunerii legislative, sunt deja reglementate prin mai multe acte normative, cum sunt: Legea nr. 26/1993 privind înfiinţarea, organizarea şi funcţionarea Corpului Gardienilor Publici, Legea nr.18/1996 privind paza persoanelor, obiectivelor, bunurilor şi valorilor, Legea nr.116/1998 privind organizarea şi funcţionarea Jandarmeriei Române şi Legea nr. 218/2002 privind organizarea şi funcţionarea Poliţiei Române.
b) Propunerea legislativă conţine şi prevederi contradictorii, inclusiv cu reglementări legale în vigoare. Astfel, conform art. 3 alin. (2), încadrarea în Garda civilă se face pe bază de voluntariat dar, la art.15,  se prevede că personalul Gărzii civile este remunerat din fondul acesteia, constituit şi pentru plata personalului. Potrivit prevederilor art. 2 lit.a) şi d) din Legea voluntariatului nr.125/2001, voluntariatul presupune prestarea unei activităţi de interes public fără a obţine o contraprestaţie materială.  

c) Propunerea lagislativă prezintă deficienţe şi pe planul redactării şi al respectării normelor de tehnică legislativă, care sunt arătate în avizul negativ al Consiliului Legislativ.

2. Propunerea legislativă  face parte din categoria legilor ordinare şi se adoptă  potrivit art. 74 alin.    (2)  din Constituţia României.

3. La lucrările comisiei au fost prezenţi   18  deputaţi din totalul de 26 de membri ai acesteia.

În urma dezbaterii, în şedinţa  din 14 noiembrie 2002 comisia, având în vedere aspectele de mai sus, a hotărât cu unanimitate de voturi pentru,  să propună Plenului Camerei Deputaţilor   RESPINGEREA   acestei iniţiative legislative.
PREŞEDINTE,





Răzvan IONESCU












Red.exp. Ţăranu M.

consult.Florescu M.

Către

BIROUL PERMANENT AL

CAMEREI DEPUTAŢILOR

Vă înaintăm, alăturat, RAPORTUL asupra, propunerii legislative privind înfiinţarea, organizarea şi funcţionarea Gărzii civile şi a patrulelor cetăţeneşti, trimisă cu adresa nr. 327 din 23 septembrie  2002 şi înregistrată sub nr. 32/625  din 24 septembrie 2002.

În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

Răzvan IONESCU

